钦定古今图书集成/理学汇编/文学典/第137卷 > 《徐师曾文体明辩》 > 《赦文》〈德音文字附〉
## 钦定古今图书集成/理学汇编/文学典/第137卷 > 《徐师曾文体明辩》 > 《赦文》〈德音文字附〉

按：《字书》云：“赦者，舍也。”肆赦之语始见于《虞书》，而《周礼》
司刺掌三舍之法，《吕刑》有疑赦之制，则或以其情之
可矜，或以其事之可疑，或以其人之在三赦、三宥、八
议之列，是以赦之，非不问其情之浅深、罪之轻重而
概赦之也。后世乃有大赦之法，于是为文以告四方，
而赦文兴焉。又谓之德音，盖以赦为天子布德之音
也。然唐之时或厉风俗，亦称“德音”，则“德音”之与“赦文”
自是两事，不当强而合之也。今各仍其称，以附赦文
之后。